《和李白水西诗韵》
宋代·释守讷

泾水秋更清，清波照城郭。谓言寻胜寻，步蹑秋霜阁。

诗人昔仙寻，江左苦飘泊。壮志负青云，浩气横碧落。

邈矣不可追，苔封辨遗作。珠玉湛冰壶，琅玕脱锦箨。

千载挹清风，万虑都空廓。长啸寄幽怀，山灵亦然诺。

作者简介：释守讷（一○四七～一一二二），俗姓郑，自号莫莫翁。为青原下十二世，法云秀禅师法嗣。初依栖霞山云渺庵主，后于钱塘净慈寺祝发，礼圆照本公为师，时称讷叔。住芜湖吉祥院、江宁能仁寺，继迁华藏，皆所至未几即辞去。隐居泾县金峰，凡十六年。徽宗宣和三年（一一二一），住宣州昭亭广教寺。四年，卒，年七十六。有《拟寒山诗》数百篇，已佚。事见《筠溪集》卷二四《宣州昭亭广教寺讷公禅师塔铭》，《五灯会元》卷一六有传。